Rapid va juca cu FCSB, în ultima etapă a play-off-ului SuperLigii. Înaintea duelului, giuleștenii au doar un punct obținut în ultimele nouă etape și sunt siguri că se vor clasa pe locul 6.
Dan Șucu, acționarul majoritar al Rapidului, nu este deloc mulțumit de realizările clubului din actualul sezon și va lua decizii importante la finalul acestei stagiuni.
Pe lângă schimbarea de antrenor, un subiect important pentru clubul giuleștean în această perioadă, Șucu vrea să mizeze și pe jucătorii tineri pe care Rapid îi are împrumutați la UTA Arad.
Rareș Pop, Cătălin Vulturar și Claudiu Micovschi sunt numele jucătorilor care se vor alătura lotului vișiniu în pregătirea de vară și vor încerca să pună umărul la obiectivul stabilit de conducerea Rapidului pentru sezonul viitor.
Toți trei au pus umărul la salvarea de la retrogradare a formației arădene și sunt unii dintre cei mai apreciați jucători din lotul antrenat de Mircea Rednic.
În conferința de presă de după partida Dinam – UTA Arad 2-0, Mircea Rednic a declarat că Rapid își dorește să se poată baza pe jucătorii pe care îi are în propietate.
Totodată, Vulturar, Pop și Micovschi i-au transmis deja antrenorului că dorința lor este de a evolua în Giulești, în contextul în care Alexandru Meszar, conducătorul arădenilor, voia ca aceștia să continue sub comanda lui Rednic.
„Situația e clară, se vor întoarce acolo la Rapid, și-au exprimat dorința ca ei să revină. Și vedem după aia. Eu le doresc să rămână la Rapid.
Știți cum e cu jucătorii împrumutați, n-aș mai vrea să fim în situația asta în care să împrumutăm jucători. E clar, în ultimele meciuri au fost un pic mai relaxați”, a declarat Mircea Rednic, după Dinamo – UTA 2-0.
Cătălin Vulturar are 20 de ani și este un jucător eligibil pentru regula U21 în sezonul viitor. Internaționalul român de tineret a fost adus în iarnă de Rapid de la Lecce, în schimbul sumei de 400.000 de euro și a fost cedat sub formă de împrumut la UTA.
Rareș Pop (18 ani) a fost transferat în iarnă de Rapid, în schimbul a 700.000 de euro, dar tânărul mijlocaș dreapta a fost lăsat să joace la Arad până la finalul sezonului, în timp ce Claudiu Micovschi (24 de ani) este atacant lateral, a semnat în vara trecută cu giuleștenii și a rămas sub comanda lui Mircea Rednic.